
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  25 aprilie  2007               

Pl-x  180 /2007                      


A V I Z

asupra propunerii legislative de modificare a Legii nr.128/1997 privind Statutul personalului didactic
              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de modificare a Legii nr.128/1997 privind Statutul personalului didactic, iniţiată de domnul deputat Vasile Pruteanu, trimisă cu adresa nr. Pl-x  180 din 16 aprilie 2007  şi înregistrată cu nr.436 din 17 aprilie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (8) pct.2 lit.e) din Regulamentul Camerei Deputaţilor, republicat, Camera Deputaţilor este prima Cameră sesizată.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 25 aprilie 2007.

 Membrii comisiei au examinat propunerea legislativă supusă avizării, expunerea de motive şi avizul favorabil, cu unele observaţii şi propuneri, al Consiliului Legislativ, nr.455 din 05.04.2007.
Guvernul nu a trimis punctul de vedere solicitat cu adresa nr. Pl-x 180 din 28.03.2007.

Propunerea legislativă are ca obiect de reglementare modificarea art.104 din Legea nr.128/1997 privind Statutul personalului didactic, în sensul introducerii „profesorilor suplinitori calificaţi” în categoria personalului didactic care are dreptul la decontarea cheltuielilor de transport între localitatea de domiciliu şi sediul instituţiei de învăţământ. Această iniţiativă legislativă implică o cheltuială  suplimentară  pentru care iniţiatorii nu precizează sursele de finanţare, în conformitate cu prevederile art. 15 din Legea nr.500/2002 privind finanţele publice. Nu sunt respectate, astfel, dispoziţiile art.138 alin.(5) din Constituţia României.  
             Pentru aceste considerente, în urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă   a  propunerii legislative.
             În raport de obiectul şi conţinutul reglementării,  propunerea legislativă  face parte din categoria legilor organice, la fel cu legea asupra căreia intervine legislativ.
                            PREŞEDINTE,                               SECRETAR,

                            Sergiu ANDON                              George BĂEŞU
     Consilier,  C. Păduroiu

